Aðeins vísindarannsóknir á heilbrigðissviði eru leyfisskyldar til vísindasiðanefndar. Vísindarannsóknir á heilbrigðissviði eru skilgreindar í 1. tölul. 3. gr. laga nr. 44/2014 sem rannsóknir á mönnum, lífsýnum og heilbrigðisupplýsingum þar sem beitt er vísindalegum aðferðum til að auka þekkingu á heilbrigði og sjúkdómum.
Ef  óljóst er hvort rannsókn teljist vera vísindarannsókn á heilbrigðissviði, sem heyrir  undir verksvið nefndarinnar eða annars konar rannsókn s.s. rannsókn á sviði félagsvísinda eða gæðakönnun sem ekki heyrir undir verksvið nefndarinnar þarf  að senda inn umsókn til mats hjá nefndinni sjálfri. Starfsfólk skrifstofu getur ekki tekið ákvörðun varðandi það hvort um er að ræða vísindarannsókn á heilbrigðissviði eða ekki, heldur er það nefndin sjálf sem metur það og slíkt er eingöngu gert skv. umsókn og á nefndarfundum samkvæmt lögum nr. 44/2014.
Í  umsókn koma alltaf fram fyllri upplýsingar heldur en koma fram í fyrirspurn um þá rannsókn sem fyrirhugað er að gera.
Við matið leitast nefndin síðan við að meta rannsóknina heildstætt út frá þeim upplýsingum sem fram koma í umsókn og hefur þá m.a. verið litið til bakgrunns rannsakenda, þýðis (heilbrigðir einstaklingar eða sjúklingar), tilgangs og markmiðs rannsóknar. Það eitt og sér að spurt sé um líkamlega eða andlega heilsu þarf ekki að gera rannsókn beinlínis að vísindarannsókn á heilbrigðissviði.